b"\n_START_ARTICLE_\nCornelius Cruys\n_START_SECTION_\nBakgrunn\n_START_PARAGRAPH_\nHan vokste opp i Steinkargata 6 i Stavanger og var s\xc3\xb8nn av Ole Gudfastesen og Abelone Nilsdatter Kock. Som ung, ca. i 1668-69, hyret han seg p\xc3\xa5 et skip fra Stavanger til Nederland. Han skiftet navn til Cornelius Cruys [Kornelius Kr\xc3\xb8ys] (egentlig Cornelis Cruijs, som det er skrevet i lysningsregisteret i Amsterdam). Her slo han seg opp som skipsbygger, kaper, bergingsmann, karttegner og skipsf\xc3\xb8rer._NEWLINE_I 1681 ble Cruys borger av Amsterdam, han var da skipper og gift med Catharina Claas Vooght. Da Peter den store bes\xc3\xb8kte Amsterdam, ble Cruys hyret som viseadmiral for \xc3\xa5 bygge opp den russiske fl\xc3\xa5te, og han forlot Nederland for alltid i 1697.\n_START_SECTION_\nI russisk tjeneste\n_START_PARAGRAPH_\nPeter den stores bes\xc3\xb8k i Holland, som strakk seg ut over mange m\xc3\xa5neder, markerte slutten av Cruys' hollandske historie. Peter den store kom til Zaandam (forstad av Amsterdam, ca. 1 mil nordvest for byen) den 18. august 1697. Han bosatte seg der inkognito i det som idag heter 'Tsaar Peterhuisje'. Senere kom han til Amsterdam, og det endte med at han engasjerte Cornelius Cruys. Med Peter den stores ankomst i Amsterdam begynte en ny episode i Cornelius Cruys' liv. Han ble med til Russland, hvor han hadde en avgj\xc3\xb8rende rolle som bygger av den russiske fl\xc3\xa5ten og en viktig stemme ved bygging av St. Petersburg. Resten av sitt liv var han i russisk tjeneste og ble den f\xc3\xb8rste russiske admiralen._NEWLINE_I \xc3\xa5rene 1709-1711 var Cornelius Cruys \xc3\xb8verstkommanderende for \xc3\x98stersj\xc3\xb8fl\xc3\xa5ten med rang av viseadmiral, dette i tillegg til alle sine andre oppgaver. Han la seg ut med de mest korrupte personene. Cornelus Cruys bodde der som Vinterpalasset ligger i dag. _NEWLINE_I marinearkivet finnes en lang rekke dokumenter som viser at Cornelius Cruys l\xc3\xa5 i strid med mange mennesker. Dette hadde for det meste saklig grunn, men det fantes unntak._NEWLINE_Cornelius Cruys var i konflikt med kontreadmiral Botsis, som var av italiensk greveslekt. Botsis likte ikke Cruys, som var av noe lavere byrd enn han selv var, og Botsis bidro sannsynligvis til krigsrettssaken mot Cornelius Cruys. _NEWLINE_Cornelius Cruys fikk etablert seilduksfabrikker, reperbaner, tj\xc3\xa6remiler, han tegnet kart, vervet utenlandske sj\xc3\xb8folk til marinen, bygde festningsverkene p\xc3\xa5 \xc3\xb8ya Kotlin (i dag Kronstadt) utenfor St. Petersburg, kjempet mot svensker i \xc3\x98stersj\xc3\xb8en og mot tyrkere i Svartehavet. Han var den f\xc3\xb8rste \xc2\xabrussiske\xc2\xbb borgermester i byen Taganrog i 1698 - 1702 og i 1711._NEWLINE_Han var videre en ivrig lutheraner, og primus motor i den lutherske menigheten i St. Petersburg. Den f\xc3\xb8rste kirken var en korskirke i tre av norsk type. Tsar Peter den store ga ham store hedersbevisninger og eiendommer. Cornelius Cruys hadde en del g\xc3\xa5rder blant annet i Viborg og Kronstadt. Han spedde p\xc3\xa5 inntekten med handelsvirksomhet og egne handelsskip._NEWLINE_Han ligger gravlagt i Amsterdam. I Stavanger er han ogs\xc3\xa5 blitt hedret med en statue p\xc3\xa5 Bispebryggen, laget av Per Ung. Han har ogs\xc3\xa5 f\xc3\xa5tt en gate p\xc3\xa5 Storhaug i Stavanger oppkalt etter seg.\n_START_SECTION_\nAdmiral Cornelius Cruys Laug\n_START_PARAGRAPH_\nAdmiral Cornelius Cruys Laug (etablert 2004), eller bare Cornelius Cruys Laug med kortformen ACCL har sitt hovedsete i Stavanger,  og ble grunnlagt for \xc3\xa5 \xc3\xa6re og levendegj\xc3\xb8re historien om Niels Olsen og hans meritter i internasjonal tjeneste. Stavanger Borger Corps (etablert 2011), eller Borgerv\xc3\xa6bningen, er en forgreining av ACCL som beskjeftiger seg med lokalhistorisk skuespill for deltakerne med en blanding av nostalgi, lek og historie-interesse. Borgerv\xc3\xa6bningen har anskaffet replika-kanoner, tidsriktige drakter og utstyr for 17- og 1800-tallet. Stavanger Borger Corps har blitt hyret for fremvisning ved en rekke arrangementer. Nevneverdig i forbindelse med Blinkfestivalen, Tour des Fjords og Landsskytterstevnet. ACCL har knyttet internasjonale b\xc3\xa5nd med vennskapslaug i andre deler av verden, som Christian Den Fjerdes Laug fra Aalborg i Danmark. Torgrim Titlestad (professor, dr.philos ved Universitetet i Stavanger) ble 16. september 2006 utnevnt som \xc3\xa6resmedlem av Admiral Cornelius Cruys Laug, ved en h\xc3\xb8ytidelig seremoni i Victoriasalen i Stavanger. P\xc3\xa5 1990-tallet var han en av drivkreftene for den europeiske forskningen p\xc3\xa5 Cornelius Cruys. Senere utga han ogs\xc3\xa5 boken Tsarens admiral: Cornelius Cruys i Peter den stores tjeneste (1999)."